Bobby Robson

Bobby Robson (18. helmikuuta 1933 – 31. heinäkuuta 2009) oli englantilainen jalkapalloilija ja manageri. Hänet lyötiin ritariksi 2002.
Peliura.
Robson aloitti ammattilaisuransa 1950 Fulhamissa. Robson pelasi lontoolaisseurassa laitahyökkääjänä vuoteen 1956, jolloin siirtyi West Bromwichiin. Robson esiintyi West Bromwichin paidassa 257 kertaa ja teki 61 maalia ennen paluutaan Fulhamiin 1962. Robson päätti peliuransa kauden 1967–1968 jälkeen. Viimeisen kautensa hän pelasi Kanadassa Vancouver Royalsissa.
Valmennusura.
Robson aloitti uransa valmentajana siellä, missä oli aloittanut myös pelaamisen eli Fulhamissa. 1968 alkanut pesti jäi lyhyeksi. Robson tuli seuraan tammikuussa ja lähtö oli edessä marraskuussa.
1969 Robson siirtyi Ipswich Townin päävalmentajaksi. Robsonin johdolla Ipswich voitti FA Cupin vuonna 1978 ja UEFA Cupin 1981. Robsonin johdolla seura nousi Englannin 1. divisioonaan eli ylimmälle sarjatasolle. Vuosina 1981 ja 1982 Ipswich taisteli jopa mestaruudesta ollen lopulta sarjassa kakkossijalla. UEFA Cupin Ipswich voitti Robsonin johdolla 1981.
Robson siirtyi Ipswichistä Englannin maajoukkueen päävalmentajaksi MM-kilpailuiden 1982 jälkeen. Robsonin johdolla Englanti eteni MM-lopputurnauksessa 1986 puolivälieriin. Kisa päättyi Argentiinalle kärsityn tappion myötä. Ottelun ratkaisumaalin teki Diego Maradonan ”Jumalan käsi”.
Italian MM-kilpailuissa 1990 Englanti eteni Robsonin johdolla pronssiotteluun ja mitali oli lähellä. Italian Salvatore Schillaci kuitenkin teki voittomaalin 86. minuutilla.
Englannin jalkapalloliitto ei jatkanut Robsonin sopimusta 1990 kisojen jälkeen ja hänen uransa jatkui PSV Eindhovenin päävalmentajana. Robson johdatti PSV:n kahteen Alankomaiden mestaruuteen, mutta sai lähteä 1992 vaatimattoman kansainvälisen menestyksen ja riitojen vuoksi.
Alankomaista Robson siirtyi Sportingin päävalmentajaksi Portugaliin. Marraskuussa 1994 Sporting antoi Robsonille potkut ja kilpakumppani FC Porto pestasi Robsonin. Robsonin valmentama Porto voitti lissabonilaiset Portugalin cupin finaalissa ja juhli kahtena seuraavana kautena liigamestaruutta.
Menestys Portossa sai FC Barcelonan kiinnostumaan Robsonista. Vuonna 1996 hän siirtyi espanjalaisseuran päävalmentajaksi. Robson hankki seuraan muun muassa brasilialaisen Ronaldon 12 miljoonalla punnalla. Robsonin alaisuudessa Barcelona voitti cup-kilpailut Espanjassa sekä 1997 Cup-voittajien cupin. Robson, jonka apulaisvalmentajana toimi José Mourinho, valittiin tuolloin Vuoden valmentajaksi Euroopassa. 1997 Robson siirtyi päävalmentajan paikalta seuran General Manageriksi, mutta jätti tehtävät jo seuraavana vuonna ja palasi takaisin PSV Eindhoveniin.
Vuonna 1999 Robson otti vastaan Newcastle Unitedin päävalmentajuuden. Robsonin johdolla Newcastle selviytyi Mestarien liigaan kausien 2002–2003 ja 2003–2004 päätteeksi. Robson ja Newcastlen seurajohto riitautuivat vuosien mittaan ja elokuun 2004 lopulla seuran puheenjohtaja Freddy Shepherd ilmoitti Robsonin potkuista kehnon alkukauden jälkeen. Potkujen taustalla olivat kuitenkin erimielisyydet Robsonin ja seuran johdon välillä. Robsonin potkujen jälkeen Newcastlen menestys on jäänyt vaatimattomaksi Graeme Sounessin ja Glenn Roederin valmennuksessa. Kauden 2008–2009 päätteeksi seura jopa tipahti Valioliigasta.
Myöhemmin Robson kritisoi avoimesti Shepherdin johtamistapoja ja Newcastlen organisaatiota. Maaliskuussa 2005 Robson sai ”Freedom of City” -tunnustuksen Newcastle-upon-Tynen kaupungilta.
Kesällä 2005 skottiseura Heart of Midlothian FC houkutteli Robsonia päävalmentajaksi, mutta tämä kieltäytyi tehtävästä. Tammikuussa 2006 Irlannin jalkapalloliitto palkkasi Robsonin Irlannin maajoukkueen konsultiksi avustamaan Steve Stauntonia päävalmentajan tehtävissä.
Irlanti ei selvinnyt karsinnoista EM-kilpailuihin 2008, minkä vuoksi Robson ja päävalmentaja Staunton jättivät tehtävänsä lokakuussa 2007.
Terveys.
Toukokuussa 2006 brittilehti Daily Mirror uutisoi Robsonin keuhkosyövästä. Robson oli toimitettu sairaalahoitoon juuri ennen Ipswich Townin ja Crystal Palacen välisen ottelun alkua. Ennen episodia Robson oli nimitetty Ipswich Townin kunniapuheenjohtajaksi.
Elokuussa 2006 Robsonilta poistettiin aivokasvain. Hän toipui leikkauksesta hyvin ja jatkoi työtänsä Irlannin maajoukkueen kanssa.
Toukokuussa 2007 Robsonilla todettiin syöpäkasvaimia keuhkoissa. Hän kuoli 31. heinäkuuta 2009 kotonaan County Durhamissa 76-vuotiaana. Hänet haudattiin perheen läsnä ollessa synnyinseudulleen County Durhamissa. Hänet siunattiin samassa kirkossa, jossa hän oli avioitunut Lady Elsien kanssa vuonna 1955.